CELEX: 52017PC0421
Language: hu
Date: 2017-08-09
Title: Javaslat A TANÁCS VÉGREHAJTÁSI HATÁROZATA az Észt Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés alkalmazására történő felhatalmazásáról szóló 2014/797/EU végrehajtási határozat módosításáról

EURÓPAI BIZOTTSÁG
            Brüsszel, 2017.8.9.
            COM(2017) 421 final
            2017/0188(NLE)
            Javaslat
            A TANÁCS VÉGREHAJTÁSI HATÁROZATA
            az Észt Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés alkalmazására történő felhatalmazásáról szóló 2014/797/EU végrehajtási határozat módosításáról 
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottság által 2017. április 18-án iktatott levelében Észtország a személygépkocsikkal kapcsolatos kiadásokra kivetett, előzetesen felszámított héa levonásának jogát érintő korlátozás fenntartása érdekében a héairányelv 168. cikkétől való eltérés meghosszabbítását kérte. A héairányelv 395. cikke (2) bekezdésének megfelelően a Bizottság 2017. június 14-én kelt levelében tájékoztatta a többi tagállamot Észtország kérelméről. A Bizottság 2017. június 15-én kelt levelében értesítette Észtországot arról, hogy birtokában van a kérelem elbírálásához szükséges valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. és 168a. cikke alapján az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. Ugyanezen irányelv 26. cikke (1) bekezdésének a) pontja értelmében a vállalkozás vagyonát képező termék magáncélra történő használata ellenérték fejében nyújtott szolgáltatásnak minősül, amennyiben a termék héája levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében. 
            
            
               A személygépkocsik esetében nehéz ezt a rendszert alkalmazni, különösen mivel nem könnyű különbséget tenni a magáncélú és az üzleti célú használat között. Amennyiben nyilvántartást vezetnek, ezek fenntartása és ellenőrzése külön terhet ró a vállalkozásokra és a közigazgatásra. 
            
            
               Észtországnak a 2014/797/EU tanácsi végrehajtási határozat
                  1
                alapján jelenleg jogában áll, hogy 50 %-ra korlátozza a héalevonási jogot bizonyos személygépkocsik vásárlása, lízingje, Közösségen belüli beszerzése és importja, valamint az ezzel kapcsolatos kiadások esetében. Ez a határozat 2017. december 31-én hatályát veszti.
            
            
               Észtország kérelmezte az eredeti adólevonás meghatározott százalékos mértékre korlátozására, és ennek fejében a vállalkozásoknak a magáncélú használat adózási célból történő elszámolása alóli mentesítésére vonatkozó engedély meghosszabbítását. Észtország arról tájékoztatta a Bizottságot, hogy az intézkedés meghosszabbításának okai nagyrészt megegyeznek az előző kérelemben leírt okokkal. Az eltérés iránti kérelem a fent említett tanácsi határozatban megállapított intézkedések folytatására irányul. A 2014/797/EU tanácsi határozat 6. cikkének megfelelően Észtország benyújtott egy jelentést is, amely szerint a vállalkozások az eltérés végrehajtásának kezdete óta arról számoltak be, hogy a tulajdonukban lévő gépjárművek mintegy 66 %-át használják részben üzleti célokra, ez pedig megerősíti, hogy az eltérés indokolt. 
            
            
               Az intézkedést minden olyan nem kizárólag üzleti célokra használt személygépkocsira alkalmazni kell majd, amely a vezetőülésen felül legfeljebb nyolc üléssel rendelkezik és tömege nem haladja meg a 3 500 kilogrammot. Az egyes meghatározott tevékenységre használt személygépkocsikra azonban nem vonatkozna a levonási jog korlátozása, így a következőkre a rendes szabályok lennének alkalmazandók: viszonteladás, bérbeadás vagy lízing céljából vásárolt személygépkocsik, személyszállításra használt személygépkocsik (például taxik), valamint gépjárművezető-oktatáshoz használt személygépkocsik. 
            
            
               A levonási jog korlátozását a meghatározott személygépkocsik vásárlása, lízingje, Közösségen belüli beszerzése és importja, valamint a kapcsolódó kiadások után fizetett héára kell alkalmazni. 
            
            
               Észtország szerint a levonási korlátot 50 %-ban kell megállapítani. Észtországban a magáncélokra használt vállalati autók becsült aránya 60 % körüli. Mivel azonban ez az adat közvetett bizonyítékokon és feltételezéseken alapul, és ezért elképzelhető, hogy túlzó, az előzetesen felszámított héa levonására vonatkozó 50 %-os korlát tűnik a legmegfelelőbbnek. 
            
            
               Időtartamát tekintve az eltérést 2020. december 31-ig indokolt engedélyezni, hogy így meg lehessen ítélni, hogy az 50 %-os korlátozás továbbra is megfelelően tükrözi-e az üzleti és a magáncélú használat megoszlását. Meghosszabbítás kérelmezése esetén a kérelemhez csatolni kell egy jelentést az alkalmazott százalékos érték felülvizsgálatáról, és azt a kérelemmel együtt 2020. március 31-ig el kell juttatni a Bizottság részére. 
            
            
               •Összhang a szabályozási terület jelenlegi rendelkezéseivel
            
            
               Az adólevonási joghoz kapcsolódó hasonló eltérésekre más tagállamok is engedélyt kaptak. 
            
            
               A héairányelv 176. cikke értelmében a Tanács megállapítja, milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Emiatt számos „standstill” rendelkezés létezik, amely korlátozza a személygépkocsikkal kapcsolatos héalevonás jogát. 
            
            
               
                  A korábbi olyan kezdeményezések ellenére, amelyekkel szabályokat kívántak megállapítani arra vonatkozóan, mely kiadáskategóriák tartozhatnak a levonási jogra vonatkozó korlátozás hatálya alá
                     2
                  , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               A héairányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe esik. Ezért a szubszidiaritás elve nem alkalmazható.
               
            
            
               •Arányosság
            
            
               A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
            
            
               
                  Az eltérés korlátozott hatályára tekintettel a különös intézkedés arányban áll a kitűzött céllal, vagyis egyes adócsalások és -kikerülések megelőzésével. Figyelembe véve annak lehetőségét, hogy a vállalkozások a valós kötelezettségeiknél kevesebbet vallanak be, valamint azt, hogy mekkora terhet róna az adóhatóságokra a járműhasználat-elszámolás ellenőrzése, az 50 %-os korlátozás egyszerűsítené a héabeszedést az adott ágazatban.
               
            
            
               •A jogi aktus típusának megválasztása
            
            
               
                  Javasolt jogi aktus: tanácsi végrehajtási határozat.
               
               
                  A 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI 
            
            
               •Az érdekelt felekkel folytatott konzultációk
            
            
               
                  A javaslat alapját az Észtország által benyújtott kérelem képezi, és az csak ezt a tagállamot érinti. 
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség. 
               
            
            
               •Hatásvizsgálat
            
            
               
                  A javaslat célja a héacsalás felszámolása és az adókivetésre vonatkozó eljárás egyszerűsítése, emiatt pedig kedvező hatással lehet a vállalkozásokra és a közigazgatásra. Észtország megfelelő intézkedésnek ítélte ezt a megoldást, mely hasonló más múltbeli és jelenlegi eltérésekhez.
               
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív vonzata.
               
            
            
               5.EGYÉB ELEMEK
            
            
               
                  A javaslat hatályvesztésre vonatkozó rendelkezést tartalmaz; a határozat 2020. december 31-én automatikusan hatályát veszti.
               
            
         
         
            
               
                  Amennyiben Észtország az eltérést lehetővé tévő intézkedés újabb, 2020 utáni kiterjesztését venné fontolóra, legkésőbb 2020. március 31-ig meghosszabbítás iránti kérelmet és a százalékos korlát felülvizsgálatát is tartalmazó jelentést kell benyújtania a Bizottság számára.
               
            
            
               2017/0188 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Észt Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés alkalmazására történő felhatalmazásáról szóló 2014/797/EU végrehajtási határozat módosításáról 
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  3
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 168. és 168a. cikke úgy rendelkezik, hogy az adóalany jogosult az adóköteles tevékenységéhez felhasznált, a részére teljesített termékértékesítésre és szolgáltatásnyújtásra kivetett hozzáadottérték-adó (héa) levonására. A szóban forgó irányelv 26. cikke (1) bekezdésének a) pontja héaelszámolást ír elő abban az esetben, ha a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel.
            
            
               (2)A 2014/797/EU tanácsi végrehajtási határozat
                  4
                felhatalmazta Észtországot arra, hogy korlátozza a héalevonási jogot bizonyos személygépkocsik vásárlása, lízingje, Közösségen belüli beszerzése és importja esetében, és mentesítse az adóalanyokat a korlátozás hatálya alá tartozó járművek magáncélú használatára kivetett héa elszámolásának kötelezettsége alól.
            
            
               (3)A Bizottság által 2017. április 18-án iktatott levelében Észtország felhatalmazást kért arra, hogy bizonyos személygépkocsik vásárlására, lízingjére, Közösségen belüli beszerzésére és importjára vonatkozóan továbbra is olyan különös intézkedéseket alkalmazhasson, amelyek eltérnek a 2006/112/EK irányelvben foglalt, az adóalanyoknak a termékek és szolgáltatások beszerzése után fizetett héa levonására vonatkozó jogát szabályozó, illetve a vállalkozás eszközeinek nem üzleti célra történő felhasználása esetére adóelszámolást előíró rendelkezésektől.
            
            
               (4)A 2006/112/EK irányelv 395. cikke (2) bekezdésének megfelelően a Bizottság 2017. június 14-én kelt levelében tájékoztatta a többi tagállamot Észtország kérelméről. A Bizottság 2017. június 15-én kelt levelében értesítette Észtországot arról, hogy birtokában van a kérelem elbírálásához szükséges valamennyi információnak.
            
            
               (5)A 2014/797/EU végrehajtási határozat 6. cikke (2) bekezdésének megfelelően Észtország a meghosszabbítás iránti kérelemmel együtt benyújtotta a Bizottságnak az említett végrehajtási határozat alkalmazásáról szóló – az adólevonási jogra alkalmazott százalékos korlátozás felülvizsgálatára is kiterjedő – jelentést. A jelenleg rendelkezésre álló információk alapján Észtország úgy véli, hogy az 50 %-os mérték továbbra is indokolt és megfelelő. 
            
            
               (6)Annak érdekében, hogy az eltérést lehetővé tévő intézkedések hatékonyságát és a megfelelő százalékos korlátozást értékelni lehessen, célszerű korlátozni az intézkedések időbeli hatályát. Észtországot tehát arra indokolt felhatalmazni, hogy meghatározott ideig, 2020. december 31-ig folytathassa az intézkedés alkalmazását.
            
            
               (7)Amennyiben Észtország úgy véli, hogy szükséges a felhatalmazás időbeli hatályának 2020-on túli időpontig történő meghosszabbítása, az alkalmazott százalékos korlát felülvizsgálatát tartalmazó jelentést a meghosszabbítás iránti kérelemmel együtt legkésőbb 2020. március 31-ig be kell nyújtania a Bizottság számára.
            
            
               (8)Az eltérés a végső fogyasztói szinten beszedett adóbevétel teljes összegét csak elhanyagolható mértékben fogja befolyásolni és nem lesz kedvezőtlen hatással az Unió hozzáadottérték-adóból származó saját forrásaira.
            
            
               (9)A 2014/797/EU végrehajtási határozatot ezért ennek megfelelően módosítani kell,
            
            
               ELFOGADTA EZT A HATÁROZATOT: 
            
         
         
            
               1. cikk
            
            
               A 2014/797/EU végrehajtási határozat 6. cikkének helyébe a következő szöveg lép:
            
            
            
               „6. cikk
            
            
               (1) 
                     Ez a határozat 2020. december 31-én hatályát veszti. 
            
            
               (2) 
                     Az e határozatban megadott felhatalmazás meghosszabbítására irányuló kérelmet legkésőbb 2020. március 31-ig be kell nyújtani a Bizottsághoz, és ahhoz csatolni kell egy jelentést az 1. cikkben meghatározott százalékos érték felülvizsgálatáról.”
            
            
            
               2. cikk
            
            
               Ezt a határozatot 2018. január 1-jétől kell alkalmazni. 
            
            
               3. cikk
            
            
               Ennek a határozatnak az Észt Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács 2014/797/EU végrehajtási határozata (2014. november 7.) az Észt Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés alkalmazására történő felhatalmazásáról (HL L 330., 2014.11.15., 48. o.).  
               
               
                  
                     (2)
                  COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.), visszavonására 2014. május 21-én került sor (HL L153., 2014.5.21., 3. o.). 
               
               
                  
                     (3)
                  HL L 347., 2006.12.11., 1. o. 
               
               
                  
                     (4)
                  A Tanács 2014/797/EU végrehajtási határozata (2014. november 7.) az Észt Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés alkalmazására történő felhatalmazásáról (HL L 330., 2014.11.15., 48. o.).